
Šta će nam Sendi kad su tu Hilari i KetrinP 


U velikim nesrećama koje se daju 
predvideti, a koje nisu sprečene 
zahvaljujući nehumanosti kapi- 
talističkog sistema u kome je vre- 
dnost ljudskog života beznačajna u 
odnosu na vrednost kapitala, naj- 
češće stradaju oni najsiromašniji, 
oni koji nisu u stanju da se sačuvaju, 
dok se bogataši uvek evakuišu na 
vreme ostavljajući, uostalom kao 
i u ratovima, narod da gine zbog 
njihove pohlepe i nesposobnosti. 
Zaboravljajući to, dobar deo ljudi u 
Srbiji je sa odobravanjem pozdravio 
udarac oluje Sendi na istočnu oba- 
lu SAD, ne razumevajući, usled 
nagomilanog gneva, da nesrećnici 
koji će izvući najdeblji kraj u 
naletima vetra i poplavama nisu 
ništa više krivi za naš svakodnevni 
pakao od nas samih. 

Sa druge strane, pravi predstavnici 
sistema koji je odgovoran za tragi- 
čnu situaciju u kojoj se radnička 
klasa nalazi u Srbiji, ali i u svetu, 
državna sekretarka SAD Hilari 
Klinton i visoka predstavnica EU 
za spoljnu politiku i bezbednost 
Ketrin Ešton, bile su pre neki dan 
ugošćene u Beogradu od strane 
marioneta srpske kompradorske 
buržoazije, koje su sve učinile da 
poseta značajnih šrafova brutalnog 
kapitalističkog poretka prođe u 
„najboljem redu“. 

Desničarska šarena laža 

Na žalost, osim reakcije policijskih 
desničarskih organizacija i partija, 
koje su organizovali nevidljive i 
beznačajne protestne skupove, 
narod nije adekvatno odreagovao 
na posetu ove dve ratne zločinke 
Beogradu. Više je razloga za tako 


slab odziv populacije - godine 
represije, ratova i bede su slomile 
kičmu narodu, i potrebno je, oči- 
gledno, još neko vreme da bi ljudi 
stali na noge i bili u stanju da kažu 
ne globalnom mračnjaštvu. Kako bi 
taj tenutak došao što kasnije država 
vrši sve vrste pritisaka, ne prezajući 
ni od najbrutalnije represije, kako bi 
sprečili bilo koji pokušaj ozbiljnog 
dovođenja u pitanje ovakvog dru- 
štvenog poretka. 

Sada vanparlamentarna Srpska 
radikalna stranka i slične utvare sa 
ovdašnje političke scene prikazuju 
se kao jedina alternativa nasilnoj 
vladavini svetske oligarhije, dok 
su bilo koji pokušaji borbe za 
drugačiji svet, koje preduzmu sna- 
ge revolucionarne levice, oštro 
sankcionisane. Setimo se samo ka- 
ko je država reagovala na proteste 
najvećeg NATO skupa u istoriji koji 
je organizovan u Beogradu u junu 
prošle godine - dok su desničarski 
policijski pajaci održavali svoje 
,,protestne“ skupove (a zapravo 
skupove koji su za cilj imali 
sprečavanje bilo kakvog ozbiljnog 
protesta) bez problema, dotle je 
pokušaj revolucionarne levice da 
održi antiimperijalistički protest 
ugušen brutalnom reakcijom 
policije, hapšenjem i krivičnim 
procesuiranjem većeg broja 
učesnika. 

Bojese 

Znaju vrlo dobro Hilari i Ketrin, a i 
njihove marionete u Srbiji - Nikolić, 
Dinkić, Vučić, Dačić, Đilas, Tadić, 
Mišković i drugi - da im desničari ne 
predstavljaju nikakav problem. Ono 
što im smeta je suštinsko dovođenje 



u pitanje postavki na kojima počiva 
ovaj sistem eksploatacije i rata, te 
borba za društvo koje bi, umesto na 
pohlepi i takmičenju, bilo bazirano 
na uzajamnoj pomoći i solidarnosti. 
Uprkos strahu i apatiji koji su 
paralizovali populaciju prilikom 
posete ratnih zločinki, srpska vla- 
dajuća kompradorska buržoazija je 
osetila potrebu da na ulice Beograda 
izvuče preko 4000 policajaca. To 
je samo hiljadu policajaca manje 
nego što je Grčka vlast izvukla na 
ulice Atine prilikom nedavne pose- 
te Angele Merkel ovoj zemlji. A, 
podsetimo, na ulicama Grčke se vodi 
gotovo otvoreni građanski rat. Strah 
vladajuće klase, iako manifestovan 
nesnosnim brojem policajaca, budi 
nadu - jer oni najbolje znaju da im 
je sistem pukao, i da ga mogu održati 
samo sve većom i većom upotrebom 
sile. Sada je još na nama da shvatimo 
koliko nas ima, te da se organizujemo 
i jednom za svagda stavimo đubre 
tamo gde mu je mesto. 


“REVOLUCIJE SU L0K0M0TIVE ISTORIJE” (Karl Marks) 




Studemski protesd na fakultetima 
beogradskog llniverateta 


Proteklih nedelja na fakultetima Uni- 
verziteta u Beogradu studenti su dali 
primer borbe za svoja prava. Prvi su, 
početkom oktobra, u akciju stupili 
studenti Matematičkog fakulteta, koji 
su blokirali fakultet na tri dana u znak 
protesta protiv loših uslova studira- 
nja. Uprava je pod pritiskom ne- 
zadovoljnih studenata morala da for- 
mira zajedničku komisiju studenata i 
profesora koja treba do 1. novembra 
da iznađe rešenje prihvatljivo za stu- 
dente ukoliko ne žele da se blokada 
ovog fakulteta nastavi. 

Ova pobeda studenata Matematičkog 
ohrabrila je studente drugih fakulteta 
čije su lepe reči takođe padale na gluve 
uši fakultetskih uprava. Tako su se 
redom organizovali studenti drugih 
beogradskih fakulteta. Najpre su na- 
stavu blokirali studenti Fakulteta 
likovnih umetnosti (FLU), za njima 
studenti Arhitekture i Fakulteta za 
specijalnu edukaciju i rehabilitaciju 
(FASPER). 

Studenti FLU-a su se javnosti 
obratili saopštenjem u kome, pored 
odlučnosti da istraju u svojoj borbi, 
ističu i da njome žele da prekinu 


dugogodišnje urušavanje sistema 
obrazovanja, te shodno tome po- 
zivaju studente, prosvetne radnike, 
radnike u kulturi, kao i sve ostale 
koji smatraju da je trenutno stanje 
u obrazovanju katastrofalno, da se 
organizuju i priključe borbi koji oni 
već vode, a koja je direktno uperena 
protiv komercijalizacije obrazovanja. 

Studenti Arhitekture su, dan nakon 
radikalizacije protesta na FLU-u, 
odlučili na blokadu koja će, prema 
njihovim rečima trajati do ispunjenja 
njihovih zahteva, a to je finansiranje 
iz budžeta za sve koji su redovno, bez 
gubljenja godine, položili sve ispite 
sa osnovnih akademskih studija. 

Na kraju, posebno interesantan 
je protest na FASPER-u, četvrtom 
fakultetu koji je ove jeseni stavljen 
pod kontrolu studenata. Prvog dana 
ove blokade policija je zastrašivala 
studente i pokušavala da spreči blo- 
kadu, čime je brutalno narušena 
autonomija Univerziteta. Studenti su 
uprkos tome već sutradan nastavili 
blokadu, koja i dalje traje u trenutku 
zaključivanja ovog broja Direktne 
akcije. 


Najava- 

Protestza 

besplatno obrazovanje 

U sredu, 7. novembra 2012. godine, 
na Studentskom trgu u Beogradu biće 
održan protest za besplatno obrazova- 
nje. Protest će početi u 16 časova i sa nje- 
ga će biti upućena jasna poruka protiv 
komercijalizacije obrazovanja. Očekuje 
se veliki broj studenata koji će, svojom 
odlučnošću da se bore za besplatno i svi- 
ma dostupno obrazovanje, nadležnima 
poručiti da znanje nije roba, već javno 
^dobro._ 



Tadej j)reporučujeJi(m 

Lucio (2007) - Lucio 
Urtubija je španski 
anarhista čuven po 
svojim akcijama 
eksproprijacije 
(pljačke banaka) 
i organizovanju 
falsifikovanj a 
novca, dokumenata 
i hartija od vre- 
dnosti. Novcem stečenim nelegal- 
nim aktivnostima finansirao je 
revolucionarni pokret i fondove za 
političke zatvorenike. Sjajan i dinami- 
čan dokumentarac o iskrenom, prosto- 
dušnom i pravdoljubivom Luciju koji u 
svojim sedamdesetim kroz osmeh go- 
vori o burnim pedesetim, šezdesetim 
i sedamdesetim godinama dvadesetog 
veka. 



Blokirali Glaunu ulicu u Zemunu zbog noisplaćenih plata 



Radnici ugostiteljskog preduzeća „Central” 
blokirali su 30. oktobra Glavnu ulicu u 
Zemunu, jer više od 15 meseci nisu primili 
plate i jer niko od političara ne želi da 
peši njihov problem koji traje pet godina. 
Oni su izneli stolice na kolovoz u Glavnoj 
ulici u Zemunu, čime su izazvali blokadu 


saobraćaja koja je trajala oko 15 minuta. 
Odlučili su da ovu akciju sprovode svakog 
dan u 14 sati. 

Za problem radnika „Centrala” odgovor- 
na je Agencija za privatizaciju, koja je 
pre pet godina naložila prodaju ovog 
preduzeća privatnom vlasniku, koji je 


u međuvremenu preduzeće preprodao 
drugom vlasniku, a onda je proglašen 
i stečaj „како bi se oprali oni koji su za- 
počeli ovu prljavu igru”, tvrde zaposleni. 
Stečajni upravnik je pre 10 dana proglasio 
bankrot ovog preduzeća i dao oglas o 
izdavanju objekata kojih je ukupno pet u 
vlasništvu „Centrala”. Kao nagradu za to 
što su strpljivo čekali da im se isplati 15 
mesečnih zarada, radnici „Centrala” osta- 
li su i bez posla, jer prema novoj odluci 
Agencije za privatizaciju, novi zakupci 
ne preuzimaju radnike. Za vreme trajanja 
stečajnog postupka broj zaposlenih u firmi 
se smanjio sa 126 na 21. 

Pisali su, kažu, premijeru Ivici Dačiću i 
ministru finansija Mlađanu Dinkiću. Od- 
govor, naravno, nisu dobili. Podržavamo 
borbu radnika „Centrala”, ali i očekujemo 
da ubuduće neće gubiti svoje ionako ukra- 
deno vreme žaleći se onima koji nisu na 
vlasti zbog njih, radnika, već zbog gazda. 
Jedino ovakvim solidarnim, direktnim i 
odlučnim akcijama, kao i radikalizacijom 
svojih protesta radnici mogu primorati 
gazde i njihove pajtaše političare da im 
vrate ono što su im ukrali. 















ex-Idolmladih 


ZAGREBI DIIBUi k 

Proglas sindikata CNT pred 
generalni štrajk 14. novembra 



Španski revolucionarni sindikat CNT 
izdao je proglas kojim potvrđuje svoje 
učešće u generalnom štrajku 14. novem- 
bra. Ovaj veliki štrajk biće organizovan u 
nekoliko evropskih zemalja i, po svemu 
sudeći, predstavljaće važan korak ka in- 
ternacionalizaciji radničkih borbi protiv 
„mera štednje“ i sve monstruoznijeg terora 
finansijskih elita, državnih vlada i gazda. 
Tekst proglasa objavljujemo u celosti. 

,,Od samog početka ekonomske krize 
CNT se zalagao za generalni štrajkkao gla- 
vno sredstvo radničke klase protiv napada 
koje na nju vrše banke i gazde. Odbijamo 
da učestvujemo u pregovorima na kojima 
žuti sindikati apeluju na vlast da ublaži 
reforme posle velikog štrajka 29. marta. 
Na isti način odbili smo i da pristupimo 

Da li ste 
znali q 

...da potrošači u bogatim zem- 
Ijama troše 17 milijardi dolara 
godišnje na hranu za Ijubimce, 
što predstavlja sumu koja bi 
bila dovoljna da se ukloni glad i 
neuhranjenost Ijudi na čitavom 
svetu? 

Ч _ У 


Pretplati se! Godišnja pretplata iznosi 1000 di- 
nara i podrazumeva isporuku Direktne akcije na 
vašu kućnu adresu u narednih godinu dana. Ako 
želite da postanete naš pretplatnik, javite se na 
distro@inicijativa.org ili 063/116-5551. 


takozvanom socijalnom samitu jer sma- 
tramo da time doprinosimo održavanju 
ekonomskog i političkog sistema koji nas 
je i doveo u ovu situaciju, kao i pokušaje 
da se, beskorisnim predlozima kao što je 
poziv na referendum’, preusmeri i odloži 
pravi odgovor na situaciju u društvu. Teška 
socijalna situacija zahteva snažan odgovor, 
onaj koji će narastati i širiti se, kojim će 
biti razbijene sve veze sa ekonomskim i 
političkim sistemom koji je ovakvu si- 
tuaciju i stvorio, koji u njoj saučestvuje i 
na njoj profitira. Posle meseci oklevanja, 
na štrajk 14. novembra pristali su i žuti 
sindikati CCOO i UGT, u šta su uvučeni 
pre svega zbog narastanja socijalnih ne- 
mira i opšte mobilizacije na ulicama, kao 
i zbog sve jačih antiradničkih mera koje, 
bez namere da i za pedalj učini ustupke 
koji bi žutim sindikatima pružili povod da 
i dalje igraju svoju ulogu, sprovodi vlada 
u službi finansijskih elita i poslodavaca. 
CNT se pridružuje pozivu na štrajk 14. 
novembra, ali će u njemu učestvovati na 
svoj način i sa svojim zahtevima. Ovaj 
štrajk je neophodan ali ne i dovoljan, pa 
se stoga zalažemo da se organizuje izvan 
sterilnih i frustrirajućih scenarija kojima 
su žuti sindikati navikli da nas zamajavaju. 
Želimo da ovim štrajkom ojačamo volju za 
borbom i samoorganizovanjem radničke 
klase utirući put za proteste na globalnom 
nivou i u svim oblastima rada. Pozivamo 
na generalni štrajk sa željom da se on 
nastavi i proširi. Uvereni smo da je, u 
cilju suprotstavljanja elitama i evropskim 
finansijskim institucijama i njihovim 
marionetskim vladama, potrebno ne 
samo promovisati jedinstvo radničke kla- 
se izvan nametnutih međunacionalnih 
granica, već i prekinuti sa dosadašnjim 
oblicima štrajka koji su se pokazali više 
nego nedovoljnim. Želimo da se ode dalje 
od 24-satnog štrajka, dalje od uobičaje- 
nog zaustavljanja aktivnosti u raznim 
industrijskim sektorima, da se stvore us- 
lovi za prekidanje celokupnog procesa 
proizvodnje i potrošnje, i da se u ovome 
mobiliše cela radnička klasa koja je do 
sada bila razjedinjena. Sposobnost da se 
nanese najveća moguća šteta ekonomskim 
interesima korporativne i finansijske elite 
biće glavni cilj ovog generalnog štrajka. 
Pozivamo sindikate i antikapitalističke 
pokrete da daju sve od sebe kako bi štrajk 
od 14. novembra dobio svoj kontinuitet, 
kako bismo svi zauzeli ulice. Sprovođenje 
generalnog štrajka postalo je nešto više od 
običnog slogana. Naš cilj je da ovaj štrajk 
postane sredstvo istinske borbe i mi 14. 
novembra treba da preduzmemo veliki i 
važan korak ka toj borbi. Iz sve snage, jer 
ulog je veliki!“ 


leba 

Ja hleb zovem leba. To je u nominativu. I 
bez apostrofa. A to recimo užasno iritira 
jednu lepojku poreklom sa ruba centralne i 
zapadne Šumadije - znate, oni tamo pričaju 
najpravilniji srpski na svetu. 

U obdaništu smo nakon ručka bili primorani 
na poslepodnevnu dremku. Da bi vaspitačice 
na rubu nervnog sloma malo predahnule uz 
kaficu i trač. Pošto nam se baš i nije spavalo, 
organizovali smo ilegalna takmičenja u lo- 
vljenju buba švaba i mrava (koje smo posle 
stavljali u usta da sablaznimo devojčice koje 
nam se sviđaju). Prokrijumčariš leba od ručka 
u gaće, vežeš ga na konac izvučen iz dušeka 
i čekaš da se nešto upeca. U suštini teško 
da se šta pecalo na ovakav način. Jednom 
sam umesto leba probao malo egzotičniji 
mamac, pa sam u gaćama prokrijumčario 
cveklu, ali sam zaspao i zaboravio da je 
izvadim. Roditelji su se šlogirali kad je 
njihov četvorogodišnji sinčić došao kući s 
menstruacijom u gaćama. 

U osnovnoj školi smo moj pajtaš Rus i ja 
imali neobičan hobi. Onim danima kada 
pre podne nismo imali trening streljaštva, 
išli bismo do Tržnice (tako se tepalo su- 
permarketu kompanije ,,Dunav“) da se sa 
penzionerima borimo za leba. Bio je neki 
polubeli koji je koštao dva-tri dinara manje 
od belog, ali ispečen u ograničenom tiražu, 
tako da su penzosi bukvalno ubijali za nje- 
ga. To je bio kraj osamdesetih i nije bila baš 
tolika nemaština, ali sport je sport. Nacrtali 
bismo se ispred Tržnice malo pre devet sati, 
kad je stizao. Magacioneri bi najpre ubaciva- 
li palete s mlečnim proizvodima strogo se 
provlačeći kroz gomilu, što je bila idealna 
prilika da na prevaru osvojimo pol-pozicije 
pred trenutak kada konačno otvore vrata i 
puste razularenu masu. A onda stampedo, 
trka penzionera između rafova do dvadese- 
tak metara udaljene sirotinjske pregrade 
koja se nalazila u nivou poda, tako da smo 
gledajući otpozadi izgledali kao neke ragbi 
svinje koje se sjate na tek pristigle pomije. 
Obično neke babe popadaju na dupe, a i 
zglobovi su to istrošeni, ali ne odustaju od 
svoje dve vekne, koliko je iznosio limit. Sva- 
kim danom bivali bismo sve impresivniji u 
ovoj veštini - pa treba se na vreme pripremiti 
za penziju. 

E nemam više mesta za pisanje, pa da me 
ne biste pogrešno shvatili nastaviću priču 
o lebu u sledećem broju. Biće sve ono - 
poenta, ogorčenost, kritika kapitalizma, 
revolucionarni poklič... jNo Lebaran! 



^Dinektnu akciju možete nabaviti na sledećm mestima^ 

BEOGRAD: Kulturni centri REX i CZKD; 
Knjižare BARABA, PLATO i BEOPOLIS; 

Kafići BROD, BRAT FIDEL i BRAT ČE. 
KRAGUJEVAC: Kafane MAGMAi MARKO. 
SREMSKA MITROVICA: Knjižara BUKBAR. 
UŽICE: Kafić KUĆAČAJA. NIŠ: Udruženje 
ŽENSKI PROSTOR. ZAJEČAR: Omladinski 
centarZAJEČAR. NOVI SAD: Knjižare 
^NUBLU i MALA VELIKA KNJIGA. _ 




















29. oktobar. Četvoro demonstranata 
poginulo je u sukobima s policijom 
prilikom protesta protiv odluke o 
zatvaranju najvećeg tržnog centra 
La Parada u glavnom peruanskom 
gradu Limi. Ovi žestoki protesti traju 
već nedelju dana. Gradsko veće Lime 
odobrilo je slanje specijalnih policijskih 
formacija u ovu trgovinsku zonu kako 
bi obezbedili zatvaranje centra i sprečili 
širenje protesta na druge kvartove. 

Šef policije izjavio je da je u zoni protes- 
ta raspoređeno 5.000 policajaca, 3.200 na 
samoj lokaciji tržnog centra i još 1.200 u 
okolini. Od dvoje demonstranata koji su 
ubijeni u poslednjim sukobima, jedan 
je prevezen u bolnicu sa prostrelnim 
ranama, a drugi sa ubodnom ranom. 
Najmanje dvadeset i sedam ljudi je 
povređeno, a uhapšeno je nešto više od 
stotinu. Do žestokih sukoba došlo je u 
četvrtak, kada je policija pokušala da 
blokira ulaz podizanjem betonskog zi- 
da, u čemu je i uspela. Gradonačelnica 


Centar za liberterske studije predstavlja: 

Abraksasovvodičniz 
dokumentarni film 

Drugo, prošireno izdanje knjige koja nadahnjuje 
svojom brutalnom iskrenošću i silazi u 
najmračnije ponore ljudske psihe u potrazi 
za izvorima zla. Autor svojim konstatacijama 
ogoljuje sebe pružajući nam emotivni rolerkoster 
kroz tunele inspiracije, bacajući usput svetlo na 
svoje personalne frustracije i lomove 



Suzana Viljaran pohvalila je operaciju 
nazivajući je prekretnicom u procesu 
„uvođenja zakona” u četvrt koju je na- 
zvala „rajem za delikvente i nasilnike” 
koji profitiraju od „haosa u tržnom 
centru”. 

Policija je sprovela odluku veća o za- 
tvaranju tržnog centra navodno zbog 
„sanitarnih uslova”, kako bi ga preselila 
na drugu „moderniju” lokaciju gde se 
daleko manji poslovni prostor iznajmlju- 
je po znatno višim cenama. Inače, u tr- 
žnom centru radilo je oko 10.000 ljudi, 
koji će nakon ove intervencije u režiji 
gradskih vlasti praktično ostati bez po- 
sla. Pitanje je časa kada će peruanskoj 
gvozdenoj gradonačelnici stići telegrami 
sa srdačnim čestitkama Dragana Đilasa, 
njenog ovdašnjeg saborca u planetarnoj 
misiji protiv „haosa i prljavštine”. 

Rekordna nezaposlenost u Španiji 

Prema najnovijim pokazateljima, ne- 
zaposlenost u Španiji je pogodila go- 
tovo četvrtinu stanovništva. Postotak 
nezaposlenih među stanovnicima Špa- 
nije je sa 24,6 odsto (tj. 5,69 miliona 
stanovnika) u drugom tromesečju do- 
segao 25% (5,78 miliona stanovnika) 
u trećem tromesečju, što je rekordan 
broj još od Frankovog diktatorskog 
režima 70-ih godina prošlog veka. 
Nezaposlenost među mladima, tj. 
onima između 16 i 24 godine, iznosi 
52 posto. Najteža situacija je u južnom 
delu Španije gde jedan od tri stanovnika 
ne može da pronađe posao. Ekonomski 
rast daleko je slabiji od očekivanog, a u 
kombinaciji s merama štednje može se 
očekivati da će broj nezaposlenih u 2013. 
godini dodatno porasti. Kako bi namiri- 
le deficit, španske vlasti su u poslednje 
dve godine donele niz mera štednje, 
koje su uključivale povećanje PDV-a, 
samnjivanje zaposlenih u zdravstvu i 
školstvu, promene u penzionisanju (sa 
65 na 67 godina), pooštravanje uslova za 
beneficije nezaposlenima i dr. Ove mere 
izazvale su otpor španskog stanovništva. 



Protesti su postali deo svakodnevnice, 
stotine hiljada demonstranata na 
ulicama su iskazivali svoje protivlje- 
nje i ogorčenost nametnutim merama 
štednje. „Niko od nas nije terao banke 
da posuđuju ogromne sume novca 
pohlepnim špekulantima, ali ipak se 
od nas traži da platimo tuđe greške tc , 
izjavila je 34-godišnja Marija Kosta, koja 
je učestvovala u protestima zajedno sa 
svoje dvoje dece. Žale se i oni koji su 
zaposleni, s obzirom na to da veliki broj 
njih odlazi na posao, ali ne prima platu. 

Izrabljivanje istočnoevropskih 
radnikauNemačkoj 

Mnogi imigranti u Nemačkoj pri- 
morani su da prihvate ponižavajuće 
i slabo plaćene poslove. Ovi ljudi 
često nisu svesni svojih prava što ko- 
riste mnoge kompanije. Zbog toga 
je Federacija sindikata u Nemačkoj 
pokrenula borbu za prava ovih ljudi. 
Radnici iz Rumunije, Bugarske, 
Poljske i Litvanije odlaze u Nemačku 
u potrazi za boljim životom i za- 
radom. Međutim, oni bivaju veoma 
neprijatno iznenađeni u susretu sa 
stvarnošću, jer ih tamo čeka naporan 
rad u ponižavajućim uslovima i 
bedne i često neisplaćene zarade. Oni 
su uglavnom angažovani u poslovima 
građevinarstva, transporta, čišćenja, 
u restoranima i hotelima. Federacija 
sindikata otvorila je informativne 
centre u većim gradovima, u okviru 
projekta Sajam mobilnosti, koji ima za 
cilj pružanje pomoći eksploatisanim 
radnicima iz istočne Evrope. 


Sindikalna konfederacija Anarhosindikalistička inicijativa (ASI) je propa- 
gandno-borbena anarhistička revolucionarna sindikalna organizacija, koja se 
bori za društvo bazirano na individualnoj i kolektivnoj slobodi, ravnopravnosti i 
solidarnosti, lišeno svih oblika represije, hijerarhije i vlasti čoveka nad čovekom. 

ASI je Sekcija Međunarodnog udruženja radnika i radnica (MUR-AIT-IWA) 

Direktna akcija nastavlja tradiciju časopisa Hleb i sloboda, čiji je prvi 
broj štampan 1905. u Beogradu 

Direktna akcija se finansira vašim donacijama. Ako želite da nas podržite na ovaj 
način, novac možete uplatiti na račun Centra za liberterske studije: 

200-2269920101033-28 

Uredništvo: Kosta Ristić, RatiborTrivunac, Tadej Kurepa, Milan Lukić, 
Slobodan Stamenčić i Aleksandar Belčević (odgovorni urednik) 

Priloge i pisma slati na kontakt adresu. 

Kontakt: CLS (DA), Poštanski pretinac 6, 

11077 Beograd, Srbija 
tel. 063/1165551 
e-mail: da@inicijativa.org 
web: www.inicijativa.org 
Rukopisi ne gore. 

Tiraž: 1000 

























